31994D0777
L 312/35
JURNALUL OFÍCIAL AL UNIUNII EUROPENE
DECIZIA COMISIEI
din 30 noiembrie 1994
de stabilire a condițiilor speciale pentru importul de moluște bivalve, echinoderme, tunicieri și gasteropode marine vii originare din Turcia
(Text cu relevanță pentru SEE)
(94/777/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/492/CEE a Consiliului din 15 iulie 1991 de stabilire a condițiilor sanitare pentru producția și introducerea pe piață a moluștelor bivalve vii (1), în special articolul 9,
întrucât un grup de experți ai Comisiei a efectuat o inspecție în Turcia pentru verificarea condițiilor în care sunt produse și introduse pe piață moluștele bivalve, echinodermele, tunicierii și gasteropodele marine vii;
întrucât legislația turcă atribuie Ministerului Agriculturii și al Afacerilor Rurale responsabilitatea de a inspecta starea de sănătate a moluștelor bivalve, a echinodermelor, a tunicierilor și a gasteropodelor marine vii și de a monitoriza condițiile sanitare și de igienă ale producției; întrucât aceeași legislație împuternicește Ministerul Agriculturii și al Afacerilor Rurale să autorizeze sau să interzică recoltarea moluștelor bivalve, a echinodermelor, a tunicierilor și a gasteropodelor marine din anumite zone;
întrucât Ministerul Agriculturii și al Afacerilor Rurale și laboratoarele acestuia sunt în măsură să verifice în mod eficient aplicarea legislației aflate în vigoare în Turcia;
întrucât autoritățile competente turce s-au angajat să comunice Comisiei, periodic și cu rapiditate, informațiile privind prezența planctonului cu conținut de toxine în zonele de recoltare;
întrucât autoritățile competente turce au dat asigurări oficiale privind respectarea cerințelor specificate în capitolul V din anexa la Directiva 91/492/CEE și a cerințelor echivalente cu cele prevăzute de directiva respectivă cu privire la clasificarea zonelor de producție și de relocare, aprobarea centrelor de livrare și controlul sănătății publice și monitorizarea producției; întrucât, în special, orice modificări eventuale privind zonele de recoltare vor fi comunicate Comunității;
întrucât Turcia poate figura pe lista țărilor terțe care îndeplinesc condițiile de echivalență menționate la articolul 9 alineatul (3) litera (a) din Directiva 91/492/CEE;
întrucât procedura de obținere a certificatului de sănătate menționat la articolul 9 alineatul (3) litera (b) punctul (i) din Directiva 91/492/CEE trebuie să conțină definirea unui model de certificat, limba (limbile) în care acesta trebuie să fie întocmit, calificările semnatarului și marca de sănătate care trebuie să fie aplicate pe ambalaj;
întrucât, în conformitate cu articolul 9 alineatul (3) litera (b) punctul (ii) din Directiva 91/492/CEE, trebuie să fie stabilite zonele de producție din care pot fi recoltate și exportate către Comunitate moluște bivalve, echinoderme, tunicieri și gasteropode marine;
întrucât, în conformitate cu articolul 9 alineatul (3) litera (c) din Directiva 91/492/CEE, trebuie să se întocmească o listă a unităților de la care este autorizat importul de moluște bivalve, echinoderme, tunicieri și gasteropode marine; întrucât aceste unități pot să figureze pe listă numai cu condiția să fie aprobate oficial de către autoritățile competente turce; întrucât este de datoria autorităților competente turce să asigure respectarea dispozițiilor stabilite în acest scop în articolul 9 alineatul (3) litera (c) din Directiva 91/492/CEE;
întrucât condițiile speciale de import se aplică fără a aduce atingere deciziilor luate în temeiul Directivei 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (2);
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Directoratul General pentru Protecție și Control din cadrul Ministerului Agriculturii și al Afacerilor Rurale este autoritatea competentă din Turcia pentru verificarea și certificarea conformității moluștelor bivalve, a echinodermelor, a tunicierilor și a gasteropodelor marine vii cu cerințele prevăzute de Directiva 91/492/CEE.
Articolul 2
Moluștele bivalve, echinodermele, tunicierii și gasteropodele marine vii originare din Turcia și destinate consumului uman trebuie să îndeplinească următoarele condiții:
1.
fiecare transport trebuie să fie însoțit de un certificat de sănătate în original, numerotat, completat corespunzător, semnat și datat, constând dintr-o singură filă, în conformitate cu modelul din anexa A;
2.
loturile trebuie să provină din zonele de producție autorizate enumerate în anexa B;
3.
trebuie să fie ambalate în ambalaje sigilate de către un centru de livrare autorizat, care să figureze pe lista din anexa C;
4.
fiecare ambalaj trebuie să conțină o marcă de sănătate rezistentă la ștergere care să cuprindă cel puțin următoarele informații:
-
țara de expediere: TURCIA;
-
specia (denumirea comună și științifică);
-
identificarea zonei de producție și a centrului de livrare după numărul autorizației respective;
-
data ambalării, care conține cel puțin ziua și luna.
Articolul 3
(1) Certificatele menționate la articolul 2 alineatul (1) trebuie să fie întocmite în cel puțin o limbă oficială a statului membru în care sunt efectuate controalele.
(2) Certificatele trebuie să conțină numele, calitatea și semnătura medicului veterinar al Ministerului Agriculturii și al Afacerilor Rurale, precum și ștampila sa oficială, într-o culoare diferită de aceea a altor mențiuni de pe certificat.
Articolul 4
Prezenta decizie se adresează statelor membre.
Adoptată la Bruxelles, 30 noiembrie 1994.